นายกรัฐมนตรี กล่าวถ้อยแถลง ESCAP ย้ำไทยพร้อมกระชับความร่วมมือเพื่อฟื้นฟูประเทศและภูมิภาค ให้กลับมาเข้มเเข็งกว่าเดิม
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถ้อยแถลงผ่านระบบวีดิทัศน์ ในพิธีเปิดการประชุมประจำปีของคณะกรรมาธิการเศรษฐกิจและสังคมแห่งสหประชาชาติสำหรับเอเชียและแปซิฟิก(ESCAP) สมัยที่ 77 ภายใต้หัวข้อหลัก “การฟื้นฟูกลับมาให้ดีกว่าเดิมจากวิกฤตผ่านความร่วมมือในระดับภูมิภาคเอเชียเเละเเปซิฟิก” (Building back better from crises through regional cooperation in Asia and the Pacific) โดยนายกรัฐมนตรียินดีที่ได้มีส่วนร่วมในการประชุมประจำปีของเอสแคปในปีนี้ในฐานะที่ไทยเป็นประเทศเจ้าภาพของเอสแคป การแพร่ระบาดของโควิด-19 เป็น“ภัยคุกคามร่วม” ของมวลมนุษยชาติ ถือเป็นบททดสอบความร่วมมือภายในประเทศ และระหว่างประเทศ เพื่อฟื้นฟูภายหลังจากวิกฤตให้กลับมาเข้มแข็งกว่าเดิม และเตรียมความพร้อมเพื่อรับมือกับวิกฤตอื่นๆ ในอนาคต โดยไทยตระหนักว่า การฟื้นฟูต้องอาศัยการมีส่วนร่วมจากทุกภาคส่วนในสังคม ยึดหลักการมีส่วนร่วมของประชาชนเป็นศูนย์กลางและไม่เลือกปฏิบัติหรือไม่ทิ้งใครไว้ข้างหลัง ครอบคลุมทั้งด้านสาธารณสุข คือควรมีการเสริมสร้างภูมิคุ้มกัน และส่งเสริมการเข้าถึงวัคซีนและบริการทางการแพทย์อย่างเสมอภาค ด้านสังคม คือเพิ่มความเข้มแข็งให้กับระบบคุ้มครองทางสังคมเพื่อรักษาสวัสดิภาพและความกินดีอยู่ดีของประชาชน และด้านเศรษฐกิจ คือพัฒนาเศรษฐกิจไปสู่การสร้างความเติบโตที่สมดุล ยั่งยืน และเป็นมิตรกับสิ่งแวดล้อม และส่งเสริมเศรษฐกิจดิจิทัลนอกจากนี้ไทยให้ความสำคัญกับการแก้ไขปัญหาการเปลี่ยนแปลงสภาพภูมิอากาศ พัฒนาสู่เศรษฐกิจคาร์บอนต่ำ ขับเคลื่อนพัฒนาประเทศตามโมเดลเศรษฐกิจ BCG ปรับวิถีเศรษฐกิจไทยจากการผลิตมากแต่สร้างรายได้น้อย ไปสู่การผลิตน้อยแต่สร้างรายได้มาก ตามแนวทางหลักปรัชญาเศรษฐกิจพอเพียง ซึ่งจะช่วยขับเคลื่อนให้บรรลุตามวาระการพัฒนาที่ยั่งยืน ค.ศ.2030นายกรัฐมนตรี ยังชื่นชมและยืนยันที่จะสนับสนุนการดำเนินงานของเอสแคป เพื่อให้เกิดความร่วมมือในทุกมิติ เพื่อฟื้นฟูให้ภูมิภาคกลับมาเข้มแข็งกว่าเดิมสำหรับการประชุมของเอสแคปในปีนี้ ให้ความสำคัญกับการร่วมหารือถึงผลกระทบด้านเศรษฐกิจและสังคมจากสถานการณ์โควิด-19 เพื่อแสวงหาแนวทางในการปรับตัวและฟื้นกลับมาให้ดีกว่าเดิม รวมทั้งแสวงหาภูมิคุ้มกัน และเสริมสร้างความร่วมมือในภูมิภาคให้เข้มแข็งเพื่อรับมือกับวิกฤตในอนาคตผ่าน 4 สาขา ได้แก่ การขยายการคุ้มครองทางสังคม ,การลงทุนเพื่อการฟื้นตัวอย่างยั่งยืน ,สร้างความเข้มแข็งให้กับการเชื่อมต่อและห่วงโซ่อุปทาน และให้ความสำคัญกับสิ่งแวดล้อม